Peste 120 de copii din comuna Grănicești au beneficiat, sâmbătă, de analize medicale gratuite în cadrul proiectului "Caravana cu medici". Aproximativ 25 de medici specialiști, medici rezidenți și studenți la medicină au fost cei care timp de aproape o zi au oferit consultații gratuite copiilor din Grănicești. Consultațiile au fost acordate printr-un proiect organizat de filiala din Iași a Asociației "Caravana cu Medici" împreună cu Asociația "Sf. Ioan cel Nou de la Suceava" și cu sprijinul Colegiului Medicilor din București. Astfel, în cursul zilei de sâmbătă, sălile de clase din Școala Gimnazială "Mihail Sadoveanu" din Grănicești s-au transformat în cabinete medicale, copii beneficiind de evaluări pediatrice, precum și de consultații de specialitate, respectiv oftalmologie, stomatologie, cardiologie, pneumologie, dermatologie, radiologie.
În premieră, în Caravana cu Medici a fost prezent și un medic specialist în chirurgie cardiovasculară pediatrică. De precizat că la acțiunea de la Grănicești au fost prezenți și trei doctori din București, veniți la invitația Asociației "Sf. Ioan cel Nou de la Suceava", respectiv conf. univ. dr. Cătălin-Gabriel Smarandache, de la Universitatea de Medicină și Farmacie "Carol Davila" București, secretarul general al Biroului Executiv al Colegiului Medicilor din București, dr. Adriana Mihălaș, precum și dr. Iulian Rotaru, medic specialist în chirurgie cardiopediatrică la Spitalul de Copii "Marie S. Curie" din București. Acesta din urmă a ținut să precizeze faptul că proiectul "Caravana cu Medici" este unul extrem de important în ceea ce privește screeningul bolilor vasculare. "Mai ales în patologia cardiovasculară pediatrică screeningul copiilor este foarte important. Odată ce diagnostichezi o malformație cardiacă la timp ai posibilitatea să o și manageriezi astfel încât mai târziu să nu apară complicații care ulterior pot fi ireversibile. Și atunci această idee de caravană a medicilor care merge dintr-o comună în alta ajută și persoanele din regiunea respectivă să se prezinte mai ușor la efectuarea unor investigații care pot duce la decelarea și diagnosticarea precoce a unei malformații cardiace", a spus dr. Iulian Rotaru.
La acțiunea de sâmbătă de la Grănicești au fost prezente și autorități locale, directorul unității școlare, Maria Zaharia, care a declarat că întreaga acțiune a fost una extrem de binevenită pentru elevii din toate școlile din comună, respectiv Gura Solcii, Românești și Slobozia Sucevei, precum și părintele Vartolomeu Chira, directorul Departamentului medical al arhiepiscopiei, călugărul-farmacist Alexandru Moroșan, dar și preotul paroh Cristian Ioan Daneliuc de la Parohia "Sfinții Arhangheli Mihai și Gavriil" Grănicești.
· "Caravana cu medici" va reveni în județul Suceava cu analize de medicină internă pentru adulți
Directorul Departamentul Farmaceutic "Arimateea", protos. Alexandru Moroșan, coordonatorul proiectului, a ținut să precizeze că astfel de acțiuni evidențiază importanța unei bune colaborări între medici, profesori și preoți dintr-o comunitate. "Colaborarea este esențială în dezvoltarea sănătoasă și durabilă a unei comunități, atât în eficientizarea sistemelor de asistență medicală, medico-socială și socială, cât și în îmbunătățirea vieții și a nivelului de trai al populației. Terapia spirituală este recunoscută la nivel global ca având implicații majore în întâmpinarea problemelor de zi cu zi, alături de celelalte terapii consacrate: terapia psiho-socială, terapiile de recuperare și reabilitate (kinetoterapia, BFKT), terapia medicală și terapia ocupațională", a spus protos. Alexandru Moroșan.
De precizat că acțiunea de la Grănicești este a șasea caravană cu medici organizată în județul Suceava. Astfel, unul dintre medicii rezidenți veniți din partea filialei din Iași a Asociației "Caravana cu medici", Alexandru Dolhăscu, a amintit că la finalul anului trecut a avut o acțiune similară în comuna Frătăuții Noi, unde aproximativ 150 de copii au beneficiat de analize gratuite. El a spus că în luna septembrie în județul Suceava urmează să fie organizată o caravană cu medici pentru adulți, pe specializarea medicină internă.
"Caravana Medicală" este un proiect inițiat în Arhiepiscopia Sucevei și Rădăuților cu binecuvântarea Înaltpreasfințitului Părinte Arhiepiscop Calinic, cu scopul de a evalua starea de sănătate a populației, a facilita accesul la servicii medicale profesionale și a demara programe și proiecte cu scopul prevenției, aleducației medicale și conștientizarea și valorificarea sănătății.